
Nazivom Gradišćanski Hrvati danas oslovljavamo' potomke onih Hrvata koji 
su tijekom 16. stoljeća iz različitih razloga napustili Hrvatsku i naselili se u zapadnoj 
Mađarskoj, istočnoj Austriji, zapadnoj Slovačkoj i istočnoj Moravskoj, na pograničnom 
šavu od Znojno- Breclava do Maribora, osovinom rijeka Morava/March, Lajta/Leitha, 
Pinka i Lafnitz. 

Noviji naziv Gradišćanski Hrvati nastao je tek 1922/23. kada je veći dio 
hrvatske narodnosne skupine priključen Austriji i uklopljen“ u novostvorenu austrijsku 
pokrajinu Burgenland, od čijeg je naziva veliki gradišćanskohrvatski pjesnik Mate 
Meršić Miloradić stvorio naziv Gradišće. 

Sve do toga vremena prevladava u literaturi naziv Ober-Kroaten (=Gornji 
Hrvati) u odnosu prema matičnoj zemlji te Wasser-Kroaten (=Vodeni Hrvati), što ima 
više značenja. Wasser-Kroaten bi po takvu nagađanju značilo da su to Hrvati koji su 
se naselili uz vodu (Dunav, Nežidersko/Niuzaljsko jezero), došli s vode (more, Kupa, 
Una) ili čak da su to oni koji su svoj hrvatski jezik razvodnili madžarskim i njemačkim 
riječima. 


Doseljenje 


Hrvatska je kroz gotovo 150 godina dugotrajnih borbi s Turcima proživljavala 

najtragičnije razdoblje svoje povijesti. Od druge polovice 15. stoljeća do početka 17. 
stoljeća Hrvatska je na duže vrijeme izgubila veliki dio svojeg teritorija. Međutim, 
osim gubitka teritorija, Hrvatska je zauvijek izgubila i veliki dio svojeg stanovništva 
koje je pred turskom opasnošću pobjeglo ili se iseljavalo u Italiju, Sloveniju, Austriju, 
Ugarsku, Slovačku i Češku. 
Ipak najintenzivniji pravac seobe Hrvata bio je onaj sjeverozapadni koji je vodio u 
zapadnu Ugarsku, a preko nje u Donju Austriju, Češku i Slovačku. Teško je sa 
sigurnošću utvrditi vrijeme prvih seoba u te krajeve. Ipak, može se reći da one 
počinju potkraj 15. i traju čitavo 16. stoljeće. 


Zanimljivo je i pitanje iz kojih se krajeva Hrvatske iseljavaju Hrvati u zapadnu 
Ugarsku. To su uglavnom područja zapadne Slavonije od Osijeka, Požege, Hrvatske 
Velike do Novske, Gradiške, Virovitice, Križevaca, Čazme, zatim gornja Posavina, 
sjeverna i sjeverozapadna Bosna, Pounje, pa šira okolica Gline i Petrinje te teritorij 
Like i Krbave, Hrvatskog primorja i predjela južno od Senja. Prema nedovršenim 
istraživanjima iz ovih se krajeva u sjeverozapadnom pravcu (tj. uglavnom u zapadnu 
Ugarsku) iselilo oko 150 000 Hrvata i naselilo oko 200 sela. 


Osim turskih ratova i poznatih turskih nasilja, pljački i paničnog straha 
seljačkog i gradskog stanovništva, na ovako intenzivnu seobu utjecali su i neki drugi 
čimbenici: 


! osloviti= anreden 
* uklopljen= eingegliedert 


> Mnogi feudalci iz Hrvatske, kao npr. Nadaždi, Baćani, Draškovići i Zrinski, imali su 
osim svojih posjeda u Hrvatskoj i posjede u zapadnoj Ugarskoj koja je nakon turskog 
osvajanja Sigeta ostala jedini slobodni dio Ugarske i u koju su feudalci preseljavali 
svoje kmetove. Zatim, austrijski su vojni zapovjednici u hrvatskim gradovima preko 
svojih agenata raznim obećanjima nagovarali hrvatske seljake na iseljavanje u 
zapadnu Ugarsku i Donju Austriju na posjede ovih feudalaca. 

> Na masovnije iseljavanje utjecala je i činjenica da su franjevci iz Hrvatske te 
franjevci iz Ugarske i Slovačke imali zajedničkog provincijala. Ove su seobe bile 
uglavnom organizirane i često unaprijed pripravljane. Narod je sa svećenstvom 
prenosio iz Hrvatske gotovo sav pokretni imutak* s knjigama, crkvenim zastavama i 
predmetima narodnog umijeća. 

> Na kraju, na iseljavanje su utjecale i prilike u zapadnoj Ugarskoj i Donjoj Austriji. 
Godine 1409. pustošila je tadašnjom zapadnom Ugarskom kuga koja je ionako 
malobrojno stanovništvo još više prorijedila tako da su mnoga sela ostala pusta. 


Hrvatski sabor i pojedini velikaši protestirali su pred kraljem protiv iseljavanja, 
a posebno protiv austrijskih i ugarskih agenata u Hrvatskoj koji su raznim obećanjima 
poticali“ seobu. Zajednička je misao svih ovih javnih obraćanja tadašnoj europskoj 
javnosti bila u prvom redu ukazivanje na tragične posljedice iseljavanja Hrvata te 
upozorenje da će Hrvatska, ako se proces ne zaustavi, ostati bez svojeg 
stanovništva. Ali, ovi su napori ostali u potpunosti neopaženi. 


U novoj domovini 


Hrvatski doseljenici naselili su većinom opustošena, porušena ili napuštena 
sela, a utemeljili su samo mali broj novih. Bili su uglavnom kmetovi? koji su se na 
dodijeljenoj zemlji na početku bavili obrađivanjem polja, a kasnije i vinogradarstvom i 
stočarstvom. Prema brojnim urbarima oni su se po veličini dobivenog posjeda dijelili 
na: 

= —kmetove s jednim selištem; takozvane «cjelovnjake» 

" _kmetove s “A selišta, takozvani «trifrtaljnici» 

"  «polovnjake» koji su imali pola selišta 

"  «frtaljnike» 

" tena kraju «hižičare» koji su dobili samo kuću s okućnicom 


Doseljeni Hrvati sklapali su sa svojim gospodarima pismene ugovore koji su 
precizirali njihova prava i dužnosti. Doseljenici su uglavnom na određeno vrijeme bili 
oslobođeni svih daća, poreza i redovitog plaćanja. Nakon toga roka bili su tretirani 
kao i svi drugi kmetovi svojeg vlastelina, što znači da su bili obvezani raditi za njega i 
plaćati mu daće. 


* imutak= Vermčgen 
* poticati= anregen 
* kmet= Leibeigener 


Za vrijeme reformacije 


Vrijeme doseljenja Hrvata u zapadnu Ugarsku obilježava i intenzivan razvoj 
protestantizma. U novoj je domovini hrvatskih iseljenika gotovo u potpunosti 
prevladavalo poznato načelo reformacije: «cuius regio eius religio». Kralj Ferdinand I. 
doseljenim je Hrvatima dao pravo da sami sebi biraju svoje svećenike. Ovaj je 
privilegij Hrvatima garantirao njihovu crkvenu autonomiju koja uključuje i pravo 
vršenja crkvenih obreda na staroslavenskom jeziku i s knjigama pisanim glagoljicom. 


Najstariji jezični spomenik gradišćanskih Hrvata nalazi se u latinskom misalu 
koji je došao u posjed župe u Klimpuhu. Na posljednjem se listu nalaze tekstovi 
pisani ćirilicom, glagoljicom i latinicom. 


Upozoravajući na kraljevski privilegij Hrvati su zahtijevali pravo da sami biraju 
svoje župnike te tako i svoju vjeru. Ova su prava uglavnom onemogućavala 
mađarizaciju i germanizaciju iseljenog hrvatskog naroda barem u prvih 150 godina. 
Ferdinandov je privilegij stvarno zajamčio“ hrvatsku riječ u crkvi, u crkvenim 
obredima te u školama koje su se nalazile u okviru crkvene nadležnosti. 


Crkva je inače u strukturi društva predstavljala osnovni čimbenik društvenog 
života. Ona su se hrvatska sela u kojima su Hrvati bili u manjini te nisu mogli birati 
svoje svećenike do danas potpuno izgubila uglavnom u austrijskom, tj. njemačkom 
govornom području. 

Budući da su Hrvati bili skoro jedini katolici na ovim prostorima, izazvali su zanimanje 
biskupa i uživali su njihovu potporu. Tijekom 16. stoljeća mnogi su Hrvati postali 
visoki dostojanstvenici u crkvenoj hijerarhiji. 


Austrijsko je plemstvo postalo ubrzo svjesno znatne moći brojnih doseljenih 
Hrvata koji su prema njihovoj ocjeni ugrozili njihova zanimanja. Zbog toga je, na 
primjer, feudalac Hans Weisspriach pozvao poznatog protestantskog pisca Hrvata 
Stjepana Konzula da dođe u Željezno, gdje bi prema želji Weisspriacha proširio 
protestantizam među Hrvatima kojih je ovdje bio «ne malahan broj». Stjepan Konzul 
je od 1568. do 1579. godine djelovao u Željeznom da bi pridobio Hrvate za 
protestantizam, ali bez uspjeha. Hrvati su se uglavnom protivili novoj vjeri. Zbog toga 
je kralj Maksimilian_II. odredio instrukcije kako će se u budućnosti postupati «wider 
den rebellischen Krawatten». 


») Prema tome ti milostivo zapovijedamo, da neopaženo kao da ti to mi nismo 

naredili, zamijeniš na kmetskim gospodarstvima, koje sada Hrvati imaju, gdje god 
je moguće, ove Hrvate s našim sposobnim Nijemcima. Ne dopusti, koliko se to može 
učiniti, da novi Hrvati dobiju posjede, osobito pak pazi na to, da spomenuti Hrvati, 
ako u jednom selu žive s Nijemcima, ne dođu na položaj suca ili do koje druge časti, 


* zajamčiti= garantieren 


koja ima sudsku vlast. Na ova mjesta uzmi u prvom redu Nijemce a tek tada, ako se 
ne može nikako izbjeći i nekoliko Hrvata, ali samo za prisežnike, i uvijek tako, da 
sudac bude Nijemac, a broj Nijemaca u sudstvu veći od Hrvata. Kad dođe do nemira 
ili sličnog između Nijemaca i Hrvata, postupaj prema Hrvatima oštrije, ipak po 
zakonu, ali drži s Nijemcima... 

(zahtjevi kralja Maksimiliana prema pismu koje je uputio kisečkom kapetanu Francu 
Schonauu) 


Bez sumnje su ove instrukcije, koje su imale snažnu podršku“ austrijskog 
plemstva i njegovog sudstva, bitno utjecale na germanizaciju Hrvata i na 
osiromašenje hrvatskih sela jer su instrukcije zatijevale da se i kmetska selišta, po 
mogućnosti, ne daju više Hrvatima, već u prvom redu Nijemcima. 


Ipak, potrebno je povući razliku između Hrvata u Donjoj Austriji i onih u 
zapadnoj Ugarskoj. Naime, Hrvati iz zapadne Ugarske imali su jak oslonac u ličnosti 
đurskih biskupa, koji su na primjer dopuštali uporabu glagoljice u crkvenoj službi. Na 
ovom se primjeru najbolje može ocijeniti koliko je ispravna i korisna bila orijentacija 
Hrvata na katoličke biskupe, a protiv protestanata. S druge strane, Hrvatima je u 
Donjoj Austriji nedostajala obrana i zaštita crkve, s obzirom da ovi Hrvati nisu spadali 
pod mađarske biskupe, a donjoaustrijski njemački crkveni prelati bili su neprijateljski 
raspoloženi prema Hrvatima. 


Reakcija na protestantizam bila je katolička obnova. Najveći protivnik nove 
vjere bio je jurski biskup Juraj Drašković. On je pozvao katoličke svećenike u 
Sambotel, odakle su oni u svoje župe nosili ideje katoličke vjere. Za vjersku obnovu 
imali su velike zasluge i isusovci. U tom su vremenu mnoge hrvatske obitelji poslale 
svoje sinove na studij teologije. Ovi su svećenici uspješno obnovili vjeru u hrvatskim, 
njemačkim i mađarski selima. Skupne procesije i hodočašća davale su Hrvatima 
osjećaj naroda i čuvale su ih od asimilacije. 


Od 17. do 19. stoljeća 


Kako su Gradišćanski Hrvati tijekom 16. stoljeća proživljavali prvu etapu 
svojeg povijesnog konstituiranja na tuđem teritoriju i uspjeli su na njemu organizirati 
autonomiju u crkvenim pitanjima, položaj hrvatskih seljaka bio je čak povoljniji od 
njihovih njemačkih susjeda. Zatim, Gradišćanski su Hrvati imali organizirano niže 
sudstvo, privreda je bila osposobljena i dapače* podignuta na relativno visoki stupanj 
produktivnosti te su položeni temelji odvojenog razvoja jezika i književnosti. 


Uslijedila je druga etapa koja se vremenski poklapa sa sredinom 17. stoljeća 
kada su osnovane i prve hrvatske škole u hrvatskim župama i općinama Željezanske, 


" podrška= Stiitze 
* dapače= sogar 


Šopronske i Mošonske županije. Prema današnjim istraživanjima, prve hrvatske 
škole Gradišćanskih Hrvata osnovane su u Pajngertu i Cilindrofu 1641. godine, a 
zatim slijede Donja Pulja, Otava i Vulkaprodrštof. U osnovanim školama učili su se 
sljedeći predmeti, dakako na hrvatskom jeziku: pisanje, račun i vjeronauk. Učitelji na 
ovim školama koji su ovisili o župniku bili su Hrvati, a neki su dolazili iz Hrvatske. 
Kako ovi učitelji nisu mogli živjeti od svoje simbolične plaće, preuzimali su i druge 
časti i službe na selu. U najstarije su vrijeme učitelji bili notari i kantori. Plaće učitelja 
bile su najčešće u naturi, a kasnije su dobivali i zemlju na uživanje. 


Na razmeđu 17. i 18. stoljeća, nakon oslobođenja Ugarske od Turaka i 
ukidanja Ugarske vojne krajine, a poslije mira u Karlovcima, početkom 18. stoljeća 
započinje nova etapa u razvoju Ugarske. 

Gradišćanski Hrvati, odnosno Hrvati u zapadnoj Ugarskoj, naselili su se uz 
najprometniji trgovački put koji je spajao Baltičko more i trgovački promet srednje 
Europe s Jadranskim morem i Mediteranom. Ova dobro poznata trgovačka arterija 
izlazila je iz Hrvatske kroz Čakovec i Varaždin u zapadnu Ugarsku, a odatle je preko 
sela u kojima su živjeli Hrvati prolazila kroz Kiseg i Šopron. Od Šoprona je vodila 
jedna cesta u Beč, a druga se produžavala u Bratislavu i dalje na sjever Europe. 
Gradišćanski su se Hrvati brzo uklopili u ovu trgovinu, te je ona uz ratarstvo“, 
vinogradarstvo i stočarstvo bila važan izvor njihovog kapitala. Hrvati iz nekih sela, 
kao na primjer iz Velikoga Borištofa, na tržištu su bili poznati trgovci, osobito konja u 
Varaždinu, Čakovcu i Međimurju. Drugi su svojim prijevoznim sredstvima preuzimali 
trgovačke terete u pravcu Jadrana ili na sjever prema Bratislavi i na zapad prema 
Beču. Ove su hrvatske seljake-trgovce nazivali «furmanima». Hrvatski trgovci 
zapadne Ugarske na svojem su putu kroz Hrvatsku kupovali i knjige te ih prenosili 
među iseljene Hrvate sve do Bratislave. 


Već je tijekom 18. stoljeća u Ugarskoj prisutan proces jakog ekonomskog 
razvoja i formiranja nacionalnog tržišta što je hrvatskoj narodnoj manjini i austrijskoj s 
njemačkim govornim jezikom na prostoru zapadne Ugarske nametnulo mađarizaciju 
škola i upravno-sudskog mehanizma. Ovom je pritisku mađarizacije Austrija 
nastojala'“ suprotstaviti svoje zahtjeve da se školska nastava u prvom redu predaje 
na njemačkom jeziku. Ovaj je zahtjev Austrija obrazlagala činjenicom da u zapadnoj 
Ugarskoj žive i Austrijanci njemačkog govornog jezika. Školske prilike Gradišćanskih 
Hrvata znatno su se izmijenile poslije austro-ugarske nagodbe 1867. godine. Novi 
školski zakon Ugarske, koji je stupio na snagu samo godinu dana poslije nagodbe, 
osigurao je manjinama (hrvatskoj i austrijskoj) sva školska prava. Uz državne, 
općinske i privatne škole ovaj zakon i vjerskim školama daje slobodu djelovanja, što 
je osobito važno za Gradišćanske Hrvate. 


Koristeći se ovim pravom osnovane su ili preuređene brojne hrvatske škole u 
zapadnoj Ugarskoj. Skolska je nastava u njima bila obavezna šest godina. Na 
školama su se predavali svi predmeti i to na hrvatskom jeziku. Na ovaj se način može 


* ratarstvo= Ackerbau 
! nastojati= bemuehen 


objasniti 1870-ih godina pojava velikog broja tiskanih školskih knjiga na hrvatskom 
jeziku. Potreba brzog tiskanja školskih udžbenika za sve predmete na hrvatskom 
jeziku sigurno je utjecala na odluku o formiranju zajedničkog književnog jezika i 
jedinstvenog pravopisa. Naime, deset je godina nakon spomenutog zakona o 
školstvu, Mihovil _Naković objavio svoju deklaraciju o jedinstvenom hrvatskom 
pravopisu i književnom jeziku Gradišćanskih Hrvata. Ovu su deklaraciju potpisali 
gotovo svi hrvatski učitelji u zapadnoj Ugarskoj. 


U drugoj polovici 19. stoljeća, točnije poslije ukinuća kmetstva, proživljavaju 
hrvatska sela zapadne Ugarske duboke društvene promjene na koje je odlučno 
utjecala i centralna Bečka vlada ministra Bacha u vrijeme poznatog Bachovog 
apsolutizma. Bachova je vlada bila najmanje naklonjena mađarskim grofovima i 
plemstvu zbog njihovog držanja prema Austriji za vrijeme revolucije 1848/49. 
Mađarski feudalci su dotadašnjim kmetovima između ostalog morali ustupiti jedan dio 
svoje zemlje uz vrlo povoljne uvjete otplate na vrijeme od dvadeset godina. Time je 
Bachova vlada u prvom redu željela potresti gospodarsku, a prema tome i političku 
moć mađarskog plemstva. Tako je započeo proces promjene strukture seljačkog 
gospodarstva. Selo je vrlo brzo prelazilo na intenzivno ratarstvo čime je povećana 
produkcija žita, a napušteno stočarstvo. 


Izgradnja željeznice zadala je težak udarac «furmanima», prevoznicima i 
trgovcima. Mnogi furmani uložili su svoj kapital u kupnju zemlje koja uz novu 
industriju postaje najkurentnija roba''. Željeznica i industrija locirana u gradovima, 
prema kojima su ionako gravitirala hrvatska sela, otvorile su novi proces koji se 
ogleda u seljenju Hrvata u velike urbane i industrijalizirane cjeline gdje su se hrvatski 
jezik i narodna svijest vrlo brzo gubili. 


Međutim, sve su te promjene, uz jaču demokratizaciju političkog života, 
utjecale vrlo povoljno na razvoj hrvatskog jezika i književnosti. Već 1864. počinje 
izlaziti prvi hrvatski kalendar. Kalendari su uz školske udžbenike na hrvatskom jeziku 
i brojne šestorazredne škole proširili čitalačku publiku hrvatskog jezika. 


Suvremenici, učitelji i svećenici, kao narodna inteligencija Hrvata u zapadnoj 
Ugarskoj, među kojima se posebno ističu Ivan Mušković, Mihovil Naković, Mate Karal 
i Mate Meršić Miloradić, ocijenili su ovo razdoblje kao hrvatski narodni preporod. U 
ovom razdoblju osnovane su prve gradišćanskohrvatske novine, kao na primjer 
«Naše Novine». 


Među putnicima namjernicima koji su tijekom druge polovice 19. stoljeća 
otkrivali Gradišćanske Hrvate posebno se ističe Fran Kurelac koji je to uradio na 
poseban način. Lutajući od sela do sela po zapadoj Ugarskoj, gdje su ga Mađari 
bacili u tamnicu, skupio je i tiskao biserje hrvatske narodne lirike. 


1 roba=Ware 


Gradišćanski Hrvati na početku 20. stoljeća 


Hrvatski naseljenici u zapadnoj Ugarskoj postaju 1890-ih godina privlačna 
tema češkog revolucionarnog pokreta «Napredne'“ omladine». U nejasnim je 
konturama češka napredna mladež, s kojom se povezuje napredna mladež iz 
Hrvatske, započela već u to vrijeme diskusiju o koridoru koji bi spajao tadašnju 
čehoslovačku i jugoslavensku državu. Ta se misao koridora nije, iz shvatljivih 
razloga, propagirala u Češkoj i Hrvatskoj sve do Prvog svjetskog rata. Za vrijeme rata 
ideja o koridoru potpuno je razrađena i u novoj formi brojnih prijedloga i 
memoranduma te putem češke političke emigracije, o njoj su obaviještene!? 
europske sile i SAD. Zadaća planiranog koridora bila je između ostalog da spoji 
Čehoslovačku i Jugoslaviju i tako odijeli Mađarsku od Austrije. 


Pitanjem koridora Hrvati zapadne Ugarske, doduše ne svojom voljom, došli su 
gotovo u središte europske političke kombinatorike i po prvi puta na stol jedne 
mirovne konferencije. Ta će činjenica kasnije bitno utjecati i na određivanje prava 
koja će ova hrvatska manjina dobiti u Saint Germainskom mirovnom ugovoru. 

Na mirovnoj je konferenciji talijanska delegacija energično izrazila svoje 
protivljenje stvaranju koridora za što je uspjela pridobiti i Englesku i SAD, a to je bilo 
dovoljno da se problem zapadne Ugarske riješi na drugi način. Na propalom projektu 
koridora nadogradila je oslabljena Austrija svoj plan o pripojenju'* zapadne Ugarske 
Austriji. Polazna"? je točka u nastojanju austrijske delegacije na mirovnoj konferenciji 
bilo ukazivanje na činjenicu da su u ovom dijelu Mađarske, u usporedbi s brojem 
Mađara, Austrijanci njemačkog govornog jezika u većini. Zahtjev austrijske delegacije 
je prihvaćen s tim da se Austrija u Saint Germainskom mirovnom ugovoru obvezala 
ispunjavati manjinska prava Hrvata i drugih manjina u okviru Austrije. Tako je nakon 


referenduma 1921. dio zapadne Mađarske pripojen Austriji. 


Razgraničenje 1921. godine sudbonosno je pogodilo hrvatsku manjinu 

razdvojivši Hrvate nekadašnje zapadne Ugarske na Hrvate u Austriji i Mađarskoj. 
Oko 20 hrvatskih sela ostalo je u okviru Mađarske, a oko 80 sela, u kojima su živjeli 
Hrvati, pripalo je Austriji. Tim razgraničenjem započinje nova etapa povijesnog 
razvoja Gradišćanskih Hrvata koja se vremenski može ograničiti na razdoblje od 
1921 do 1938, odnosno do Hitlerove okupacije Austrije i njena pripojenja Trećem 
Reichu. 
Osnovni pečat!“ ovom razdoblju dala su četiri važna događaja: ponovno 
pokretanje novina 1922., osnivanje Hrvatskog kulturnog društva gradišćanskih 
Hrvata 1929., osnivanje đačkog društva 1931. i proslava 400-godišnjice doseljenja 
Hrvata u Austriju i Mađarsku. 


!* napredan= fortschrittlich 

15 obavijestiti= benachrichtigen 
!* pripojenje= Annexion 

' polazan= Anfangs- 

! bečat= Stempel 


Nakon početne krize 1921. u preorijentaciji na nova upravna i ekonomska 
središta Gradišćanski su Hrvati već iduće godine uspjeli ponovno pokrenuti svoje 
glasilo «Hrvatske Novine» koje je oko sebe okupilo najprije novu generaciju mladih 
intelektualaca među kojima su se posebno isticali Lovre Karal, Rudolf Klaudus, Mate 
Feržin te drugi. Ove novine postaju žarište!" nakon rata ponovno probuđene narodne 
svijesti. Mladima se ubrzo pridružuju i stari borci Miloradić, Meršić, Jandrišević i 
Grubić. Svojim člancima u «Hrvatskim Novinama» i drugim publikacijama oni pomažu 
razvoj hrvatskog pokreta koji se malo po malo prenosi u sva sela Gradišća, a 
obuhvaća prvenstveno seljačku, radničku i školsku mladež. 


Rezultati ovog pokreta osjetili su se već iduće godine u vrijeme parlamentarnih 
izbora u Austriji kada su hrvatski narodni predstavnici osnovali «Samostalnu 
Hrvatsku Stranku» i na izborima dobili 2 454 glasa. Međutim, kako je za jedan 
mandat bilo potrebno 3 500 glasova, ostala je Hrvatska stranka bez mandata. Na 
sljedećim izborima 1927. godine Hrvatska se stranka ujedinila s Kršćanskim 
socijalistima. 


Novi razvoj nametnuo" je potrebu osnivanja jednog zajedničkog društva koje 
će predstavljati sve Gradišćanske Hrvate. Zbog toga je Lovre Karal 1925. sazvao 
osnivačku skupštinu «Hrvatskog kulturnog društva». Društvo je tek 1929. stvarno 
osnovano i tada je započelo s radom. Nažalost, iz Hrvatske za «Hrvatsko kulturno 
društvo» nije bilo nikakvog interesa, i uopće za Gradišćanske Hrvate, sve do 30-ih 
godina. 

Prvo đačko društvo osnovano je 1930. na učiteljskoj školi u Gornjim Šicama, a 
zvalo se «Rodobrana». Iduće je godine, ovo malo društvo preraslo u «Kolo» 
hrvatskih đaka rasutih"? po gimnazijama, učiteljskim i trgovačkim školama u Beču, 
Željeznom, Borti, Gornjih Šicama i Štamperku. Zadaća je ovog društva bila u prvom 
redu usavršavanje znanja hrvatskog književnog jezika i pravopisa. Zbog toga su po 
mnogim školama osnovani, uz redovnu nastavu, dopunski tečajevi iz hrvatskog 
jezika. Pored učenja hrvatskog jezika đaci su putovali hrvatskim selima gdje su 
prikazivali male kazališne igre i na taj način unosili u sela hrvatski duh i širili 
zajednički književni jezik. Osobiti uspjeh imala su brojna tamburaška društva. 


Kako je školstvo jedno od osnovnih pitanja u borbi za opstanak Gradišćanskih 
Hrvata, osobito je važno prikazati razvoj školstva od 1921. do njemačke okupacije. 
Nakon pripojenja Austriji hrvatsko se školstvo u Austriji našlo pred vrlo teškim 
zadacima. Učiteljski je kadar bio odgojen u mađarskom duhu protiv Austrije i 
uglavnom bez poznavanja njemačkog jezika. Zabranjena je uporaba dotadašnjih 
hrvatskih udžbenika i trebalo je škole otkinuti od veza i upućenosti“ na dotadašnje 
kulturne centre u Požunu, Đuri, Šopronu, Kisegu i Sambatelu te ih povezati s novim 
austrijskim središtima. 


! zarište= 

'* nametnuti= auferlegen 
!* rasut= zerstreut 

* upućen=eingeweiht sein 


Ipak najakutniji je problem hrvatskog školstva bio nedostatak udžbenika. 
Posebnim zalaganjem hrvatskih učitelja tiskane su nove školske knjige. | ovom se 
prilikom javio problem jezika udžbenika, osobito u terminologiji. 


Glavna pozornost hrvatske inteligencije okupljene oko «Hrvatskih Novina», 
učiteljskih društava, đačkog društva «Kolo» i časopisa kao što je bio «Katoličanski 
ljudski savez» te «Male Crikvene i Školske Novine», bila je posvećena nastojanju“! 
da se što više obogati znanjem hrvatskog književnog jezika. To je vrijeme zanosa 
za hrvatski jezik, a vremenski se podudara“ s brojnim nacionalnim pokretima koji se 
javljaju u čitavoj Europi. Osim naglašenih težnji za upoznavanjem jezika prisutno je, 
posebno među učiteljima i svećenicima, i nastojanje za upoznavanjem narodne 
prošlosti, osobito folklora i običaja. Hrvatstvo se isticalo svagdje, i na prvom mjestu, 
svemu se pokušavalo dati hrvatsko obilježje“. Gotovo je svaka skupština, kao i manji 
sastanak _i sjednica, započinjala i završavala pjevanjem hrvatske himne 
Gradišćanskih Hrvata, koju je napisao Mate Meršić Miloradić: 


»Hrvat mi je otac i Hrvatica mat, 

a ja sam njeva krv i vijerni sin Hrvat. 
Za moj hrvatski rod ću živit, ću umrit! 
Zakriknut ću: hurra! da čuje cijeli svit! 


Gradišće nam je dom uz nimški ocean. 

Na njem je mjesta dost za naš maljacki stan. 
Koliki smo, to smo, nek mali roj i broj. 
Hurra, Hrvati smo! Hurra k svojemu svoj!« 


Čitav se ovaj pokret vremenski poklapa s proslavom 400-godišnjice doseljenja 
Gradišćanskih Hrvata na ovaj tuđi etnički teritorij. Zanos za prošlost Gradišćanske je 
Hrvate uputila prema Zagrebu gdje su nakon toliko stoljeća napokon dočekani s 
oduševljenjem, osobito u Matici Hrvatskoj i Hrvatskom književnom društvu svetog 
Jeronima. Ovo je prvo međusobno upoznavanje i povezivanje uspostavio“ mladi 
književnik Gradišćanskih Hrvata Ignac Horvat. 


Veći interes za Gradišćanske Hrvate počinje u Hrvatskoj tek poslije Prvog 
svjetskog rata, točnije 1930-ih, čemu je pridonijela akcija oko koridora te plebiscit u 
zapadnoj Ugarskoj. Tisak u Hrvatskoj počinje sustavnije pratiti rad i nastojanja 
Gradišćanskih Hrvata. Godine 1932. osnovano je «Društvo prijatelja Gradišćanskih 
Hrvata» u Zagrebu, a u većim gradovima, Osijeku, Brodu, Splitu i Sarajevu, osnovani 
su pododbori tog društva. Društvo je organiziralo niz predavanja po raznim 
gradovima Hrvatske i u proglasima pozivalo Hrvate da pomognu nastojanje 
Gradišćanskih Hrvata oko njihove kulturne individualnosti. U to vrijeme izašle su u 
Zagrebu dvije knjižice o Gradišćanskim Hrvatima. Međutim, bilo je to vrijeme kada se 
ni u Hrvatskoj, pod pritiskom velesrpskog režima, nije smjelo isticati hrvatsko ime, a 


*! nastojanje= Streben 
* zanos= Begeisterung 
23 bodudarati=iibereinstimmen 
** obilježje= Kennzeichen 
5 uspostaviti= wiederherstellen 


još manje ukazivati na smisao samostalne hrvatske kulture, pa prema tome i Hrvata 
izvan Hrvatske. Iduće je godine zabranjeno djelovanje «Društva prijatelja 
Gradišćanskih Hrvata». 


Dolazak Hitlerove vojske u Austriju 1938. godine do kraja je paralizirao zanos 
prema jeziku i orijentaciju u kulturnim nastojanjima prema Zagrebu. Hitlerov režim 
ukida Gradišće kao posebnu pokrajinu Austrije. Jedan je dio Gradišća pripao Donjoj 
Austriji, a drugi Štajerskoj. Tako su gradišćanski Hrvati razdvojeni u dvije upravne 
pokrajine okupirane Austrije. 


Školski se udžbenici ne mogu više tiskati, hrvatski kalendar i novine ne izlaze, 
sve uz prozirno obrazloženje nacista o navodnom «pomanjkanju papira». Inspektor 
za hrvatske škole Rudolf Klaudus utamničen je, a hrvatski učitelji moraju na bojište. 
Onim Hrvatima, koji nisu priznali da su Nijemci, pritisnut je crven žig“* «Nationale 
Minderheit» na njihove — dokumente. Zbog raznih su razloga bili uhićeni mnogi 
Gradišćanski Hrvati. Najviše su patili svećenici koji su i nadalje širile riječ Božju na 
svojem materinskom jeziku. U koncentracijski logor u Dahavu odveden je kapelan 
Matija Semeliker koji je svoje doživljaje opisao u knjizi «Bog u Dahavi». U Donjoj je 
Austriji i u Štajerskoj bila zabranjena nastava na hrvatskom jeziku. Hrvatski učitelji bili 
su premješteni u njemačka sela. U štajerskom su dijelu Gradišća roditelji mogli 
«izabrati» jezik na kojem žele da njihova djeca pohađaju nastavu u školi, ali bili su 
stavljeni pod veoma jak pritisak. Samo su u Novoj Gori roditelji glasovali za hrvatsku 
nastavu. Hrvatsko kulturno društvo održalo je 1938. svoje posljednje generalno 
spravište u Klimpuhu s dozvolom tajne državne policije (Gestapo). 


Škola: BORG Željezno 

Godina mature: 2003. 

Ime nastavnika: Sabina Nagy 

Predala za datarnicu ZIGH-a: Angelika Kornfeind 
Lektoriala: Mirela Šavrljuga 


** žig= Stempel 


